Ljørslev Kirke
Ljørslev Kirke er en sognekirke beliggende relativt højt i landskabet på en skråning i byen Ljørslev på Mors, og kirken er omgivet af kampestensdiger. Den har en fodgængerlåge i vest og køreporte i nord og øst med murstenspiller. Kirken rummer mange spor efter slægten Klingenberg fra det nærtliggende Højriis.
Kirken har romansk kor og skib med en sengotisk vestforlængelse samt nyere tårn og et våbenhus opført kort før 1883, der afløste et ældre. De romanske bygningsafsnit står i rå granitkvadre med en sokkel med skråkant, mens tårnet og våbenhuset er hvidkalket. Desuden ses der hvide partier rundt om bl.a. vinduerne og under tagudhængene. Kvadermurværket er generelt stærkt muret om. Det skyldes bl.a. en hovedistandsættelse i 1933 af arkitekt Søren Vig Nielsen (1876-1964), hvor tårnet blev skalmuret og fik en ny dør. Kirken er desuden gennemrenoveret i 1981-1983.
Der er ikke spor efter romanske vinduer i bygningen, men flere bue- og smigkvadre, dvs. kvadre med indhak, findes på kirkegården. Kirken har en tilmuret, retvinklet norddør, og syddøren er omdannet i gotisk tid. Der ses spor efter den sengotiske vestforlængelse af skibet i form af større sten i soklen ved et lille gravkapelvindue.
Den tykt overpudsede korbue i den indvendige triumfvæg har afrensede kragbånd med rundstavsprofil. Kragbåndene er de nederste sten, som buen hviler på.
Indvendigt i kirken er der bjælkelofter. Skibet og koret har blytag, mens våbenhuset og tårnet har tegltag
Bortset fra en romansk alterbordsforside, som er monteret på et nyere, muret alter fra 1888, er inventaret primært fra mellem 1600-1800. Det har især fået en del tilføjelser i 1700-tallet foretaget af Klingenbergslægten fra den nærtliggende herregård Højriis. Kirken rummer også det Klingenbergske gravkapel.
Altermaleriet med hyrdemotiv i karakteristiske blå, brune og grønne nuancer er udført af Christen Dalsgaard (1824-1907) fra Sorø, og dateret til 1864. Det sidder i en nyromansk ramme fra samme tid.
Sandstensdøbefonten er fra slutningen af 1800-tallet. Ljørslev Kirke har tidligere haft en romansk døbefont fra Nykøbing kirke, som nu befinder sig der igen.
Prædikestolen er fra 1706 og udført af Christen Nielsen Bech, Ørum. Storfelternes evangelistbilleder er nu forsvundet. Prædikestolen skiller sig stilistisk ud fra de mange renæssanceprædikestole på øen ved at befinde sig mellem to stilperioder, dvs. sen barok eller tidlig rokoko. Den tilhørende lydhimmel, dvs. baldakinen over prædikestolen, er fra 1705. Stoleværket, som står uden bemaling, er tegnet af arkitekt Jens Foged (1890-1953), Thisted.
Kirken har to dørfløje af ældre dato, dels skibets syddør af fyrreplanker fra omkring 1600, dels de udsmykkede døre til det Klingenbergske gravkapel under pulpituret. Pulpituret kan være rejst i 1726 samtidig med opførelsen af gravkapellet, men det kan også være ældre. Klingenbergs og hustruen Speckhans våbenskjold i gyldne Louis-Quatorze-stil udsmykker pulpiturets front.
Klingenbergs kapel er fra 1726 og rummer Poul von Klingenberg og hans hustru i to udsmykkede stensarkofager. Til kapellet hører et epitafium, dvs. et mindesmærke, som er ophængt i skibet. I våbenhuset står også to bevaringsværdige gravsten i pladeform.
Kirkens klokke er senmiddelalderlig og skriftløs.